[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000003", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000004", "text": "Unujara tviterkampanjo diskonigos la voc\u0302ojn de 50 retaj aktivistoj pri indig\u0302enaj lingvoj"}, {"text_idx": "#000006", "text": "Krom alia mencio, c\u0302iuj ligiloj en c\u0302i tiu artikolo kondukas al retpag\u0302oj en Esperanto."}, {"text_idx": "#000007", "text": "Ekde lundo, la 14-a de januaro, retaktivuloj pri indig\u0302enaj lingvoj el Latinameriko animas lau\u0306vice la tviter-konton @ActLenguas [es] (Lingva Aktivismo). Kunordigata de Rising Voices [en] (Kreskantaj Voc\u0302oj), tiu kampanjo en sociaj retejoj okazas en la kunteksto de la Internacia Jaro de la Indig\u0302enaj Lingvoj 2019 [en] kaj donos spacon al diversaj voc\u0302oj de la regiono por prezenti siajn spertojn rilate al lingva revigligo."}, {"text_idx": "#000008", "text": "En la venontaj 50 semajnoj, 50 diversaj aktivistoj kundividos [en] vidpunktojn pri tio, kion ilia denaska lingvo signifas por ili kaj por iliaj komunumoj. C\u0302iuj tiuj aktivistoj laboras por antau\u0306enigi la uzadon de siaj lingvoj en novaj kampoj, kiel la Interreto, kiu prezentas multajn oportunojn kaj defiojn. Sed ekzistas ankau\u0306 grava eksterreta komponanto en ilia aktivismo rilate al longdau\u0306raj historioj kaj nuntempaj kuntekstoj kiuj influas la viglecon de la indig\u0302enaj lingvoj."}, {"text_idx": "#000009", "text": "En la lastaj kvin jaroj, Rising Voices (RV) faciligis retan aktivismon helpante organizi renkontig\u0302ojn [es] kaj metiejojn kaj provizante per mikrofinancado [en] kaj subteno diversajn projektojn en la regiono. RV ankau\u0306 reliefigas novigajn retajn iniciatojn en nia esplorretejo [es], sed ni sentas ke tiu kampanjo estas aparte grava, c\u0302ar tiuj kiuj sekvos g\u0302in tvitere au\u0306dos tion, kion la aktivuloj mem diras."}, {"text_idx": "#000010", "text": "La respondo al la alvoko por partoprenantoj estis tre pozitiva, kaj la sinsekvo estas jam planita g\u0302is majo. Ni malfermis la kunvokon unuavice al homoj kiuj partoprenis en unu el la regionaj renkontig\u0302oj, renkontig\u0302o pri mikrokreditoj au\u0306 aliaj aktivaj\u0302oj de Rising Voices."}, {"text_idx": "#000011", "text": "Nia unua gasto estas Ya\u0301snaya Elena Aguilar Gil [es], indig\u0302ena virino el la s\u0302tato Oah\u0302ako. Legu pli pri s\u0302i en s\u0302ia profilo [en] publikigita en RV. Ya\u0301snaya kaj s\u0302ia kolego Taje\u0308e\u0308w Di\u0301az-Robles [es], kiu administros la tviteran konton pli poste c\u0302i-jare, estis kelkaj el la arkitektoj de la koncepto de \u201creta aktivismo\u201d kiel strategio por promocii lingvojn kaj allogi novajn parolantojn. Kvankam teknologio kaj Interreto ne solvos magie la seriozan problemon de la lingva perdo, ili povas havi gravan rolon en ampleksa strategio de lingva revigligo."}, {"text_idx": "#000012", "text": "En oktobro 2014, kiam la du virinoj kunlaboris kun la biblioteko Juan de Co\u0301rdova [es] en Oah\u0302ako, ili partnerig\u0302is kun Rising Voices por la unua nacia renkontig\u0302o de la retaktivuloj por indig\u0302enaj lingvoj [en], kiu kunigis pli ol 30 homojn el Meksiko, dum tri tagoj de kundivido kaj kunlernado. El tiu renkontig\u0302o naskig\u0302is loka reto de reciprokaj subteno kaj kurag\u0302igo. Multaj el la homoj kiuj partoprenis la unuan eventon estas en la gastlisto por la kampanjo @ActLenguas en sociaj retejoj."}, {"text_idx": "#000013", "text": "Post tiu renkontig\u0302o, naciaj retoj formig\u0302is en landoj kiel Bolivio [en], Peruo [en], Kolombio [en], kaj ankau\u0306 lokaj projektoj, kiuj fokusig\u0302as je unu lingvo au\u0306 kelkaj lingvoj en specifa areo. Homoj el tiuj projektoj kaj retoj estas ankau\u0306 bone reprezentitaj en tiu kampanjo."}, {"text_idx": "#000014", "text": "Iliaj personaj historioj, laborego kaj sindedic\u0302o kus\u0302as en la koro de tiuj retoj. Tiuj aktivuloj entuziasmig\u0302as kundividi historiojn kun homoj kiuj malmulte scias pri indig\u0302enaj lingvoj en Latinameriko, kaj ankau\u0306 kun aliaj indig\u0302enaj komunumoj kaj aktivuloj kiuj vidos en tiuj historioj eh\u0302ojn de siaj propraj spertoj kaj samtempe lernos pri aliaj partoj de Latinameriko kaj iliaj unikaj kuntekstoj."}, {"text_idx": "#000015", "text": "Inter la partoprenantoj kiuj sin prezentis por administri la konton trovig\u0302as:"}, {"text_idx": "#000016", "text": "Simona, mapuc\u0302a studento kiuj doktorig\u0302as pri lingvistiko\nLeonardy, vajua vikipediisto, kiu serc\u0302as manierojn kundividi konojn en sia lingvo\nRodrigo, zapoteka esploristo en la kampo de la retaktivismo\nRuben, ajmara poeto kiu fres\u0302date publikigis premiitan libron en sia lingvo\nSasil, majaa kiu administras sekcion de sia loka j\u0302urnalo kaj raportas novaj\u0302ojn en sia denaska lingvo\nMisael, Triqui [en], kaj Netza, mis\u0302teko, ambau\u0306 motivitaj disponigi liberan programaron en siaj lingvoj"}, {"text_idx": "#000017", "text": "Tio estas nur kelkaj ekzemploj el tiuj, kiuj staras en la centro de tiu kampanjo por kundividi historiojn pri kritika lingvo-rilata laboro el Latinameriko. Vizitu la pag\u0302on de la kampanjo [en] por vidi la nuntempan programon kaj sekvu g\u0302in regule por vidi la profilojn de la kontribuantoj."}, {"text_idx": "#000018", "text": "Tiu projekto por sociaj retejoj estis inspirita de iniciatoj kiel @IndigenousX [en] en Au\u0306stralio, kies fondinto, Luke Pearson, grave kontribuis per gvidado en la etapoj de la planado. La konto c\u0302e Instagramo estas ankau\u0306 administrata alterne de membroj de la komunumo kaj tio estis bonega maniero kolekti enrigardojn pri nia diversa membraro kaj pri la lokoj kie ni log\u0302as."}, {"text_idx": "#000019", "text": "Kvankam la pepoj estos unue en la hispana kaj en la prezentotaj indig\u0302enaj lingvoj, ni esploras manierojn organizi kaj traduki c\u0302efajn mesag\u0302ojn por plilau\u0306tigi tiujn historiojn. Vi povas subteni tiun kampanjon sekvante la konton @ActLenguas en 2019 kaj repepante mesag\u0302ojn, kiujn vi trovos inspiraj au\u0306 interesaj. Niaj gastoj scivolemas pri viaj komentoj kaj klopodos respondi."}, {"text_idx": "#000020", "text": "C\u0302i tiu artikolo venas de Rising Voices, projekto de Global Voices, kiu helpas disvastigi civitanajn komunikilojn al lokoj, kie kutime oni ne havas aliron al ili. \u00b7 C\u0302iuj artikoloj"}, {"text_idx": "#000021", "text": "Plej novaj artikoloj pri Latinameriko"}, {"text_idx": "#000022", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000023", "text": "Germinda Casupa\u0301, c\u0302ikita indig\u0302eno fronte al fajro kaj masklismo"}, {"text_idx": "#000027", "text": "Kiel banglades\u0302aj teolaboristoj povas travivi kun taga salajro de malpli ol du dolaroj?"}, {"text_idx": "#000028", "text": "Retpos\u0302to (ne estos publikigata) (deviga)"}, {"text_idx": "#000029", "text": "Aboni komentojn de c\u0302i tiu artikolo per retpos\u0302to"}, {"text_idx": "#000030", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}, {"text_idx": "#000031", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}, {"text_idx": "#000032", "text": "Speciala danko al niaj multaj subtenantoj"}]